## FIȘA MĂSURII M5/6B

**Denumirea măsurii: “Revitalizarea patrimoniului local, servicii de bază și infrastructură la scară mică pentru teritoriul GAL ATBN”**

**CODUL Măsurii: M5/6B**

**Tipul măsurii:** **🗹 INVESTIȚII**

 □ **SERVICII**

 □ **SPRIJIN FORFETAR**

1. **Descrierea generală a măsurii, inclusiv a logicii de intervenție a acesteia și a contribuției la prioritățile strategiei, la domeniile de intervenție, la obiectivele transversale și a complementarității cu alte măsuri din SDL**

Conform analizei diagnostic și analizei SWOT, teritoriul GAL Asociația Transilvană Brașov Nord se remarcă printr-un valoros patrimoniu cultural (biserici fortificate, castele, cetăți, arhitectură tradițională, obiceiuri, tradiții, meșteșuguri locale, peisaj arhitectural sătesc) care este insuficient pus în valoare și care, din păcate, este în pericol de a se pierde, fapt ce poate conduce la pierderea identității culturale a satelor. La acesta se adaugă un număr mare de arii naturale protejate Natura 2000 și pajiști cu valoare naturală ridicată, în care sunt necesare intervenții de conservare, acțiuni de conștientizare, punere în valoare și promovare.

Conservarea acestui patrimoniu este necesară atât pentru păstrarea identității culturale a zonei, cât și pentru a beneficia de oportunitățile de dezvoltare turistică a teritoriului. În strânsă corelare cu patrimoniul cultural și natural se află infrastructura turistică și de agrement de uz public, care vine ca o acțiune complementară, de punere în valoare a patrimoniului existent, adaptat specificului local și cu impact limitat asupra mediului.

În urma elaborării analizei SWOT, un punct slab al capitolului Teritoriu și populație este reprezentat de slaba dezvoltare a infrastructurii de bază – lipsa piețelor locale, a punctelor de sacrificare a animalelor, deși majoritatea populației se ocupă cu creșterea animalelor. Susținerea tuturor acestor tipuri investiții va contribui la creșterea calității vieții în teritoriul GAL ATBN.

**Obiectivele specifice ale măsurii 5/6B:** Creșterea calității vieții în teritoriul GAL ATBN prin consolidarea capitalului social, integrarea socială a grupurilor vulnerabile, revitalizarea patrimoniului local și modernizarea serviciilor de bază și a infrastructurii la scară mică.

**Obiective de dezvoltare rurală 2 și 3**: asigurarea gestionării durabile a resurselor naturale și combaterea schimbărilor climatice; obținerea unei dezvoltări teritoriale echilibrate a economiilor și comunităților rurale, inclusiv crearea și menținerea de locuri de muncă, din Reg. (UE) nr. 1305/2013, art. 4 lit. b) și c).

Măsura **5/6B** contribuie la **Prioritatea 6** *“Promovarea incluziunii sociale, a reducerii sărăciei și a dezvoltării economice în zonele rurale” și la* **Prioritatea 5**“*Promovarea utilizării eficiente a resurselor și spijinirea tranziției către o economie cu emisii reduse de carbon și rezilientă la schimbările climatice în sectoarele agricol, alimentar și silvic*“prevăzute la art. 5, Reg. (UE) nr. 1305/2013.

Măsura corespunde obiectivelor **art. 20** “*Servicii de bază și reînnoirea satelor în zonele rurale”* din Reg. (UE) nr. 1305/2013.

Măsura contribuie la **Domeniul de Intervenție 6 B** *Încurajarea dezvoltării locale în zonele rurale.*

Măsura contribuie la obiectivul transversal ale Reg. (UE) nr. 1305/2013: inovare și mediu.

**Inovare:** prin această măsură se va putea finanța pentru prima dată în teritoriul GAL restaurarea patrimoniului valoros local care nu este inclus în Lista Monumentelor clasa a si b, cu respectarea tehnicilor și materialelor tradiționale, locale. Totodată, vor putea fi finanțate proiecte care propun servicii inovative care să contribuie la îmbătrânirea activă sau alternative la transportul public.

**Mediu**: proiectele vor urmări **diminuarea/limitarea** **efectelor negative asupra mediului.** **Tipuri de acțiuni** (enumerarea nu este limitativă, ci exemplificativă): dotarea clădirilor cu sisteme care utilizează energie regenerabilă; modernizarea activităților prin dotarea cu tehnologii și echipamenete cu un consum redus de energie; restaurarea ecosistemelor naturale, inclusiv ale siturilor HNV; valorificare oportunităților de a utiliza resurse locale și materiale ușor degradabile pentru reducerea nivelului de poluare în cazul construcțiilor (poluarea aerului, apei, solului).

**Complementaritatea cu alte măsuri din SDL:** Măsura **M5/6B “**Revitalizarea patrimoniului local, servicii de bază și infrastructură la scară mică pentru teritoriul GAL ATBN” este complementară cu Măsura **M6/6B** “Investiții în infrastructură socială și pentru incluziunea minorităților”.

**Sinergia cu alte măsuri din SDL:** Măsura **M5/6B** „Revitalizarea patrimoniului local, servicii de bază și infrastructură la scară mică pentru teritoriul GAL”contribuie împreună cu **M3/6A** „Diversificarea activităților neagricole”, **M4/6A „**Modernizarea activităților neagricole”, **M6/6B** „Investiții în infrastructură socială și pentru incluziunea minorităților” la îndeplinirea” **Priorității 6**“*Promovarea incluziunii sociale, a reducerii sărăciei și a dezvoltării economice în zonele rurale”,* prevăzută la art. 5, Reg. (UE) nr. 1305/2013.

1. **Valoarea adăugată a măsurii**

Valoarea adăugată a acestei măsuri derivă din abordarea ei multi-sectorială, pentru că își propune creșterea calității vieții și a atractivității teritoriului din mai multe puncte de vedere: conservarea patrimoniului cultural material și imaterial, conservarea și promovarea patrimoniului natural, a peisajelor cu înaltă valoare naturală, acțiuni de conștientizare, etc. Toate aceste acțiuni vor avea impact direct/indirect asupra comunităților din zona de nord a județului Brașov, generând locuri de muncă, creștere economică și dezvoltare durabilă.

**3. Trimiteri la alte acte legislative**

**Legislație europeană:**

* Reg. (UE) nr. 1303/2013**;** Reg. (UE) nr. 807/2014; Reg. (UE) nr. 808/2014;

**Legislație națională:**

* Legea nr. 215/2001; OG nr. 26/2000; Legea nr. 272/2004; Legea nr. 448/2006; Legea nr. 292/2011; OG nr. 68/2003; HG nr. 539/2005; Legea nr. 116/2002; HG nr. 1149/2002; HG 226/2015;

**4. Beneficiari direcți/indirecți (grup țintă)**

**Beneficiari direcți** vor fi:

* ONG-uri cu sediu/punct de lucru/filială/sucursală în teritoriul GAL ATBN;
* Autorități publice locale și asociații ale acestora;
* Proprietari și administratori de obiective de patrimoniu.

**Beneficiari indirecți** ai acestei măsuri vor fi:comunitățile locale, turiștii care vizitează teritoriul GAL ATBN.

**5. Tip de sprijin**

* Rambursarea costurilor eligibile suportate și plătite efectiv.
* Plăți în avans, cu condiția constituirii unei garanții bancare sau a unei garanții echivalente corespunzătoare procentului de 100 % din valoarea avansului, în conformitate cu art. 45 (4) și art. 63 ale Reg. (UE) nr. 1305/2013.

**6. Tipuri de acțiuni eligibile și neeligibile**

**6.1 Acțiuni eligibile**

**a) Învestiții în crearea, îmbunătățirea sau dezvoltarea serviciilor de bază destinate populației rurale, inclusiv a celor de agrement și culturale și a infrastructurii aferente:**

* Investiții în facilități care susțin activități de petrecere a timpului liber;
* Investiții în crearea, extinderea sau modernizarea infrastructurii pentru furnizarea serviciilor de bază – piețe locale, centre comunitare pentru activități sociale etc.;
* Investiții în proiectele prin care se furnizează servicii inovative, gen alternative la transportul public sau îmbătrânire activă;
* Investiții în dotarea cu utilaje și echipamente specifice serviciilor publice de bază destinate populației rurale;

**b) Studii și investiții legate de întreținerea, refacerea și modernizarea patrimoniului cultural și natural, ale peisajelor rurale și ale siturilor HNV, inclusiv cu aspectele socio-economice conexe, precum și acțiuni de sensibilizare ecologică.**

* Restaurarea ecosistemelor naturale, inclusiv ale siturilor HNV;
* Activități de informare sau conștientizare (de ex: centre de vizitare în arii protejate, acțiuni de promovare, interpretare și trasee tematice);
* Restaurarea, conservarea și/sau dotarea obiectivelor de patrimoniu;
* Conservarea patrimoniului construit la scară mică (poduri, facilități publice, ș.a);
* Acțiuni de inventariere a patrimoniului natural și cultural;
* Conservarea patrimoniului imaterial – muzică, folclor, etnologie;

**7. Condiții de eligibilitate**

* Să se încadreze în categoria beneficiarilor eligibili;
* Solicitantul să aibă sediul/filială/sucursală/punct de lucru în teritoriul GAL;
* Proiectul contribuie la atingerea obiectivelor prevăzute în SDL GAL Asociația Transilvană Brașov Nord;
* Investiția trebuie să fie în corelare cu strategia de dezvoltară locală și/sau județeană aprobată;
* Nu este permisă dubla finanţare a aceleaşi activităţi/investiţii din alte fonduri comunitare sau naţionale;
* Beneficiarul trebuie să prezinte toate avizele şi autorizaţiile necesare investiţiei;
* Proiectul trebuie să demonstreze oportunitatea şi necesitatea socio-economică a investiţiei (prin memoriul justificativ/studiul de fezabilitate/proiect tehnic/ DALI, alte documentații specifice)
* Obiectivul trebuie să se încadreze în cel puțin unul dintre tipurile de activităţi sprijinite prin măsura M5/6B;
* Toate cheltuielile aferente implementării proiectelor trebuie să fie efectuate pe teritoriul GAL ATBN, cu excepția proiectelor de servicii (ex.: informare), care vor fi detaliate în documentele specifice de implementare, cheltuielile pot fi eligibile și pentru acțiuni realizate în afara teritoriului GAL, dacă beneficiul sprijinului se adresează teritoriului GAL.
* Solicitantul trebuie să se angajeze că va asigura mentenanţa investiției pe o perioadă de minimum 5 ani de la data ultimei plăţi;
* Solicitantul nu trebuie să fie în insolvență sau incapacitate de plată.

**8. Criterii de selecție**

* -
* Principiul prioritizării proiectelor în funcție de valoarea fondurilor nerambursabile accesate de UAT prin GAL ATBN în perioada de programare 2014-2020 sau al prioritizării proiectelor depuse de GAL-uri;
* Principiul prioritizării proiectelor care prevăd o perioadă de implementare de maximum 15 luni;
* Principiul prioritizării proiectelor care prevăd cofinanțare din partea beneficiarului;
* Principiul prioritizării proiectelor implementate de un UAT care nu a mai primit sprijin din fonduri nerambursabile în perioada de programare 2014 – 2020;
* Principiul prioritizării proiectelor care prevăd investiții legate de conservarea și/sau promovarea patrimoniului local cultural/natural;
* Principiul prioritizării proiectelor care contribuie la protecția mediului.

***Notă:*** *Modalitatea de punctare a fiecărui criteriu de selecție va fi detaliată în Ghidul Solicitantului pentru această Măsură, în apelurile de selecție aferente fiecărei sesiuni de depunere de proiecte și în fișa de evaluare aferentă măsurii și vor respecta prevederile art. 49 al Reg. (UE) nr. 1305/2013 urmărind să asigure tratamentul egal al solicitanților, o mai bună utilizare a resurselor financiare și direcționarea măsurilor în conformitate cu prioritățile Uniunii în materie de dezvoltare rurală.*

**9. Sume (aplicabile) și rata sprijinului**

**Finanțarea nerambursabilă:** max. **200.000 de euro/proiect**.

**Valoarea eligibilă minimă** a unui proiect va fi de **5.000 euro**.

**Intensitatea sprijinului:**

* pentru operațiunile negeneratoare de venit: 100%.
* pentru operațiunile generatoare de venit cu utilitate publică: 100%;
* pentru operațiunile generatoare de venit: 90%.

**10. Indicatori de monitorizare**

Locuri de muncă create: 0;

Populație netă care beneficiază de servicii / infrastructură îmbunătățită: 1.000;

Cheltuielile publice totale: 245.021,41 euro.